
6. oktober 2008
LIKELØNNSKOMMISJONENS FORSLAG OM LØNNSLØFT I OFFENTLIG SEKTOR

I forbindelse med avslutningen av konflikten mellom UNIO og KS under årets tariffoppgjør i kommunal sektor, ble disse parter enige om å rette en felles henvendelse til Regjeringen.

Soria Moria-erklæringens vedtak om nedsettelse av en Likelønnskommisjon, viste at Regjeringen ønsker å ta tak i de likelønnsutfordringene som undersøkelser og statistikker har vist eksisterer i norsk arbeidsliv. Nå foreligger Kommisjonens rapport som en grundig gjennomgang av eksisterende dokumentasjon av likelønnsproblematikken, nasjonalt og internasjonalt, og en av hovedkonklusjonene er at lønnsgapet mellom kvinner og menn følger det kjønnsdelte arbeidsmarkedet. Dette er særlig synlig for kvinnedominerte utdanningsgrupper i offentlig sektor i forhold til mannsdominerte yrkesgrupper i privat sektor med tilsvarende utdanning. Men også innenfor de ulike tariffområdene i offentlig sektor har vi likelønnsutfordringer. 

Unio og KS er enige om viktigheten av at kommunesektoren leverer gode tjenester innenfor bl.a. de viktige tjenesteområdene barnehage, utdanning, kultur og helse. Det er grundig dokumentert at kommunesektoren står overfor massive rekrutteringsutfordringer i tiden som kommer, ikke minst innenfor helsesektoren. Den demografiske utviklingen med en økende forventet levealder og økende forventninger fra innbyggerne vil øke kravene til kompetanse hos arbeidstakerne. KS og Unio er enige om at et godt lønnsnivå og en positiv lønnsutvikling for utdanningsgruppene i kommunesektoren er et virkemiddel som vil bidra til å rekruttere og beholde kompetente arbeidstakere og styrke tjenestenes kvalitet. Dette vil kunne bidra til et godt omdømme og til at kommunesektoren kan løse sine viktige oppdrag. Likestilling og likelønn er viktig i denne sammenheng. 

De økonomiske utfordringene knyttet til oppretting av likelønnsgapet vil kreve ekstraordinære tiltak. Partene vil ikke på kort sikt være i stand til å løse likelønnsutfordringene gjennom lønnsoppgjørene. Et lønnsløft i kommunal sektor vil ikke kunne gjennomføres med mindre kommunesektoren kompenseres fullt ut for sine økte utgifter knyttet til lønnsløftet. Det er også klart at de foreslåtte tre milliardene til et lønnsløft i offentlig sektor ikke vil være tilstrekkelig for å utjevne lønnsforskjellene mellom kvinner og menn, men det vil være et viktig bidrag.
KS og Unio ber Regjeringen følge opp Likelønnskommisjonens forslag om å muliggjøre et lønnsløft for de kvinnedominerte utdanningsgruppene i kommunal sektor.

